Χταπόδι κρασάτο με κοφτό μακαρονάκι
«Αυτό ήταν το φαγητό που έκαναν όλοι οι Μικρασιάτες της Σύρου στη σαρανταήμερη νηστεία – και όχι μόνο», μας είπε η Ντίνα Συκουτρή.
1 χταπόδι φρέσκο, γύρω στο 1 κιλό, με τα πλοκάμια καθαρισμένα και πλυμένα  , 2 φύλλα δάφνης, 4 κουτ. σούπας ξίδι   , 140 ml ελαιόλαδο, 2 ξερά κρεμμύδια, σε ψιλά καρέ, 3 ντομάτες, τριμμένες , 120 ml κόκκινο, ξηρό κρασί, 500 γρ. κοφτό μακαρονάκι , αλάτι, φρεσκοτριμμένο πιπέρι
Για να φτιάξουμε το χταπόδι κρασάτο με κοφτό μακαρονάκι, ξεκινάμε βάζοντας το χταπόδι σε μια κατσαρόλα μαζί με τα 2 φύλλα δάφνης και το ξίδι και προσθέτουμε τόσο νερό όσο χρειάζεται για να υπερκαλύψει το χταπόδι κατά 2 εκ.Σκεπάζουμε με το καπάκι και βάζουμε το σκεύος σε μέτρια φωτιά. Σιγομαγειρεύουμε για περίπου 30 λεπτά ή μέχρι να μαλακώσει, αλλά να κρατάει ελαφρά στο δόντι.Αποσύρουμε το χταπόδι από την κατσαρόλα και φυλάσσουμε το χταποδόζουμο. Σε επιφάνεια κοπής κόβουμε τα πλοκάμια σε μέτρια κομμάτια.Σε μια κατσαρόλα ζεσταίνουμε το λάδι σε δυνατή φωτιά και σοτάρουμε τα κρεμμύδια για 2-3 λεπτά, μέχρι να πάρουν ένα ελαφρύ ρόδινο χρώμα.Προσθέτουμε τις τριμμένες ντομάτες και το κρασί και βράζουμε 1-2 λεπτά, να εξατμιστεί το αλκοόλ. Προσθέτουμε και το χταπόδι και βράζουμε για 10 λεπτά. Ύστερα ρίχνουμε στην κατσαρόλα το μακαρονάκι και ανακατεύουμε για να μην πιάσει στον πυθμένα της κατσαρόλας.Προσθέτουμε 2 φλιτζ. τσαγιού χταποδόζουμο και μαγειρεύουμε για περίπου 5 λεπτά, μέχρι να γίνει και το μακαρονάκι. Προσθέτουμε αν χρειάζεται λίγο ζεστό χταποδόζουμο ή λίγο βραστό νερό, αν σωθεί πριν γίνουν τα ζυμαρικά. Δοκιμάζουμε και προσθέτουμε αλατοπίπερο κατά βούληση.
Ζυμαρικά,Κρασί,Χταπόδι